《满江红 过林和靖先生墓，次香岩词韵》
清代·杨继端

千载湖乡，天赐与、孤山一曲。忆当日、梅花深处，先生华屋。

丹诏不来心似水，白云留住人如玉。怅而今、风雨墓门荒，春波绿。

拟傲骨，渊明菊。标劲节，坡仙竹。问古今同调，清流谁属。

枝上残香吹未尽，堤边疏影看难足。且携将、春酒酹诗魂，梨花熟。

作者简介：杨继端，字古雪，遂宁人，同知杨缉五女，船山太守弟，主薄张问莱室，有《古雪斋诗集》。